পঞ্চাশের দশক থেকেই চিত্তপ্রসাদ ছাপচিত্রের প্রতি বিশেষ আগ্রহী হয়ে ওঠেন। লিনোকাট মাধ্যমটি নিয়ে তিনি খুবই আশাবাদী ছিলেন। ‘লিনোকাট অবলম্বন করে একটা কিছু খাড়া করার বুদ্ধি এসেছে আমার মাথায়। কারণ লিনোকাট দিয়ে কম খরচে কম সময়ে সারা দেশময় সারা পৃথিবীময় ছবি অর্থাৎ এদেশের কাহিনি ছড়িয়ে দেওয়া যায়।’৮ তখন থেকে লিনোকাটই হয়ে ওঠে তাঁর প্রকাশের প্রধান মাধ্যম। এরপর পুতুলনাচের পরীক্ষা-নিরীক্ষা চালিয়েছেন। এর জন্য বেছে নিয়েছিলেন গোপাল ভাঁড়কে। কিন্তু পুতুলনাচের মাধ্যমে নাটক মঞ্চস্থের পরিকল্পনা বাস্তবায়িত হলো না। পৃষ্ঠপোষকতার প্রতিশ্রুতিদানকারীরা পিছুটান দেওয়ায় তিনি হতাশায় মুষড়ে পড়েছিলেন। স্টোরি অব ইন্ডিয়া এবং বাংলার ইতিহাসের ছবির বই করার পরিকল্পনায়ও হাত দিতে পারেননি। ব্যক্তিজীবনের ভালোবাসাও পরিণতি লাভ করল না, কিন্তু তাতে তাঁর সৃষ্টিশীলতা থেমে থাকেনি। লিনোকাটের সঙ্গে প্যাস্টেল, জলরঙে এঁকেছেন নিসর্গ ও চেনা আটপৌরে জীবন।